覓李尉白犬
作者：王炎
朝代：宋

paragraphs: 長安少年好狗馬，日日遨遊五陵下。
八尺騰驤行地龍，突過無前追疾風。
一箭穿空兩鵰墮，尚挾白羽腰騂弓。
回鞭更踏南山路，射殺山中白額虎。
却解重環四尺獒，快逐豐狐搜狡兔。
獵罷歸來喚歌舞，釃酒割鮮供笑語。
窮巷書生那有此，毛穎陶泓守環堵。
老來無力跨蹇馿，少日青鞋只徒步。
何况平生非獵師，何須有犬如韓盧。
青氈舊物猶在室，吹燈未滅憂穿窬。
似聞黄耳雲來孫，豐顱拳尾雪不如。
從公覓取扞門戶，主人高枕偷兒避。